Αμπερντίν

Το Αμπερντίν ( , σκωτικά γαελικά: Obar Dheathain) είναι η τρίτη μεγαλύτερη πόλη της Σκωτίας και μέρος του Ηνωμένου Βασιλείου. Βρίσκεται στο βορειοανατολικό τμήμα της Σκωτίας και αποτελεί μια απο τις 32 τοπικές αρχές της χώρας. Το 2024 ο πληθυσμός της πόλης ανερχόταν στους 231.780 κατοίκους.

Η πόλη του Αμπερντίν, ήδη από τον δωδέκατο αιώνα ήταν σημαντικό οικονομικό κέντρο και μετά την ανακάλυψη πετρελαίου στη Βόρεια Θάλασσα το 1969, το Αμπερντίν έγινε γνωστό ως η παραθαλάσσια πρωτεύουσα πετρελαίου της Ευρώπης.

 Ιστορία 
Στην περιοχή του Αμπερντίν κατοικούν άνθρωποι εδώ και τουλάχιστον 8.000 χρόνια. Η πόλη ξεκίνησε ως δύο ξεχωριστές ελεύθερες πόλεις, το Παλιό Αμπερντίν στις εκβολές του ποταμού Ντον, και το Νέο Αμπερντίν, ένας αλιευτικός και εμπορικός οικισμός.New Aberdeen , Gazetteer for Scotland Το πρώτο καταστατικό της πόλης χορηγήθηκε από τον Γουλιέλμο τον Λέοντα το 1179 και επιβεβαίωνε τα δικαιώματα που παραχωρήθηκαν από τον Δαυίδ Α΄ της Σκωτίας.

Το 1214, οι κάτοικοι του Αμπερντίν έλαβαν βασιλικό καταστατικό από τον Αλέξανδρο Β΄ της Σκωτίας που τους έδινε το αποκλειστικό δικαίωμα να σχηματίσουν συντεχνία. Αυτό το σώμα ασκούσε εξουσία στη σύνθεση του τοπικού συμβουλίου και στις υποθέσεις της πόλης. Οι αστοί της Συντεχνίας ήταν αναπόσπαστο μέρος του συμβουλίου για περισσότερα από 700 χρόνια και έπαιξαν σημαντικό ρόλο στην ανάπτυξη και εξέλιξη της πόλης. Το 1319, ο Ροβέρτος Μπρους μετέτρεψε το Αμπερντίν σε μια ιδιόκτητη και οικονομικά ανεξάρτητη κοινότητα.

 Πόλεμοι και σύγχρονη ιστορία 
Κατά τη διάρκεια των πολέμων της Σκωτικής Ανεξαρτησίας, το Αμπερντίν βρισκόταν υπό αγγλική κυριαρχία, οπότε ο Ρόμπερτ Μπρους πολιόρκησε το Κάστρο του Αμπερντίν πριν το καταστρέψει το 1308, εκτελόντας την αγγλική φρουρά. Η πόλη κάηκε από τον Εδουάρδο Γ΄ της Αγγλίας το 1336, αλλά ξαναχτίστηκε, επεκτάθηκε και οχυρώθηκε. 

Ένα ξέσπασμα βουβωνικής πανώλης το 1687 και το 1688 σκότωσε το 8,5% του πληθυσμού, προσθέτοντας στις οικονομικές και δημογραφικές ζημιές που προκλήθηκαν από τις επιδρομές που υπέστη η πόλη μερικά χρόνια νωρίτερα. Τα δαπανηρά έργα υποδομής οδήγησαν την πόλη στην πτώχευση το 1817 κατά τη διάρκεια της Μετα-Ναπολεόντειας ύφεσης, μιας οικονομικής ύφεσης αμέσως μετά τους Ναπολεόντειους Πολέμους, αλλά η ευημερία της πόλης ανέκαμψε αργότερα. 

Η αυξανόμενη οικονομική σημασία του Αμπερντίν και η ανάπτυξη της ναυπηγικής και της αλιευτικής βιομηχανίας οδήγησαν στην κατασκευή του σημερινού λιμανιού. Ο φωτισμός των δρόμων με φυσικό αέριο άρχισε το 1824 και η βελτιωμένη παροχή νερού το 1830.

Κατά τη διάρκεια του Β' Παγκοσμίου Πολέμου, το Αμπερντίν δέχτηκε 32 επιθέσεις από τη γερμανική Βέρμαχτ. Μία από τις πιο καταστροφικές επιθέσεις ήταν την Τετάρτη 21 Απριλίου 1943, όταν 29 βομβαρδιστικά αεροσκάφη που ήρθαν από το Σταβάνγκερ της Νορβηγίας επιτέθηκαν στην πόλη το βράδυ."The Aberdeen Mittwoch Blitz – Wednesday 21st April 1943" , The Doric Columns. Συνολικά 98 πολίτες και 27 στρατιώτες σκοτώθηκαν και 12.000 σπίτια υπέστησαν ζημιές, μετά από ρίψη 127 εμπρηστικών και εκρηκτικών βομβών.

 Γεωγραφία 
Χτισμένη ανάμεσα σε δύο εκβολές ποταμών, η πόλη έχει μικρή φυσική έκθεση σε βραχώδες υπόστρωμα. Η πόλη είναι χτισμένη σε πολλούς λόφους και σε σύγκριση με την ηπειρωτική Ευρώπη, το Αμπερντίν βρίσκεται βορειότερα από σχεδόν όλη τη Δανία και μεγάλο μέρος της νότιας Σουηδίας, καθώς βρίσκεται ακριβώς νότια του Γκέτεμποργκ από άποψη γεωγραφικού πλάτους.

 Κλίμα 
Το Αμπερντίν χαρακτηρίζεται από Ωκεάνιο κλίμα, με πολύ ηπιότερες χειμερινές θερμοκρασίες από ότι θα περίμενε κανείς για τη βόρεια τοποθεσία του. Ωστόσο, στατιστικά, εξακολουθεί να είναι η πιο κρύα πόλη στο Ηνωμένο Βασίλειο. Κατά τη διάρκεια του χειμώνα, ειδικά κατά τη διάρκεια του Δεκεμβρίου, η διάρκεια της ημέρας είναι πολύ σύντομη, με μέσο όρο 6 ώρες και 41 λεπτά μεταξύ ανατολής και δύσης του ηλίου κατά το χειμερινό ηλιοστάσιο.

Καθώς ο χειμώνας προχωρά, η διάρκεια της ημέρας αυξάνεται αρκετά γρήγορα, φτάνοντας τις 8 ώρες και 20 λεπτά μέχρι το τέλος Ιανουαρίου. Κατά το θερινό ηλιοστάσιο, οι ημέρες έχουν διάρκεια περίπου 18 ώρες, με 17 ώρες και 55 λεπτά μεταξύ ανατολής και δύσης του ηλίου. Κατά τη διάρκεια αυτής της εποχής του χρόνου, το οριακό λυκαυγές διαρκεί όλη τη νύχτα.

 Οικονομία 
Παραδοσιακά, το Αμπερντίν ήταν κέντρο αλιείας, υφαντουργίας, ναυπηγικής και χαρτοποιίας. Αυτές οι βιομηχανίες έχουν σε μεγάλο βαθμό αντικατασταθεί. Οι εξελίξεις υψηλής τεχνολογίας στον κλάδο σχεδιασμού και ανάπτυξης ηλεκτρονικών ειδών αλλά και η έρευνα στη βιομηχανία πετρελάιου, οι οποίες ευθύνονται σε μεγάλο βαθμό για την οικονομική ανάπτυξη του Αμπερντίν, αποτελούν πλέον σημαντικά μέρη της οικονομίας της πόλης.

Γκρίζος γρανίτης εξορύσσοταν στο λατομείο Rubislaw της πόλης για περισσότερα από 300 χρόνια. Ο γρανίτης του Αμπερντίν χρησιμοποιήθηκε για την κατασκευή του Βρετανικού Κοινοβούλιου και της γέφυρας Γουότερλου στο Λονδίνο.

Το Αμπερντίν ήταν ένα σημαντικό ναυτικό κέντρο καθ' όλη τη διάρκεια του 19ου αιώνα, όταν μια ομάδα τοπικών επιχειρηματιών έφτιαξε το πρώτο ατμοκίνητο αλιευτικό. Η βιομηχανία ατμοπλοΐας επεκτάθηκε και μέχρι το 1933 το Αμπερντίν ήταν το κορυφαίο αλιευτικό λιμάνι της Σκωτίας, απασχολώντας σχεδόν 3.000 άνδρες με 300 σκάφη που έπλεαν από το λιμάνι του.

Το 2012, η ​​HSBC χαρακτήρισε το Αμπερντίν κορυφαίο επιχειρηματικό κέντρο και μία από τις οκτώ «υπερπόλεις» που ηγούνται της οικονομίας του Ηνωμένου Βασιλείου, γεγονός που το καθιστά τη μόνη πόλη στη Σκωτία που έχει χαρακτηριστεί έτσι. Στοιχεία που δημοσιεύθηκαν το 2016 κατέταξαν το Αμπερντίν ως την δεύτερη πόλη σε μεγαλύτερο αριθμό διπλωμάτων ευρεσιτεχνίας ανά άτομο στο Ηνωμένο Βασίλειο. Το 2018, το Αμπερντίν αναδείχθηκε η καλύτερη πόλη στο Ηνωμένο Βασίλειο για την έναρξη επιχείρησης, σύμφωνα με μελέτη που δημοσίευσε η εταιρεία πληρωμών με κάρτα Paymentsense.

Πέντε από τις δέκα κορυφαίες επιχειρήσεις της Σκωτίας εδρεύουν στο Αμπερντίν, αποφέροντας κέρδος άνω των 2,4 δισεκατομμυρίων λιρών. Παράλληλα, 29 από τις 100 κορυφαίες επιχειρήσεις της Σκωτίας εδρεύουν στο Αμπερντίν με ποσοστό απασχόλησης 77,9% καθιστώντας την τη δεύτερη υψηλότερη πόλη του Ηνωμένου Βασιλείου σε απασχόληση. 

 Φωτογραφίες 

 Παραπομπές 

 Εξωτερικοί σύνδεσμοι 




Κατηγορία:Πόλεις της Σκωτίας